Lukuaika noin 2 min

Teslan piti ilmoittaa viime vuoden loppuun mennessä sijoittaako se uuden akkutehtaansa Vaasaan, mutta kaupunki odottaa yhä vastausta Teslalta.

Nyt Etelä-Pohjanmaan ely-keskuksen mukaan Vaasan kaupungin ja Mustasaaren kunnan suunnitelman litium-tehdashankkeen arviointiohjelmaa tulisi tarkistaa.

Vaasan kaupunki ja Mustasaaren kunta toimittivat joulukuussa Etelä-Pohjanmaan ely-keskuksen Ympäristö- ja luonnonvarat -vastuualueelle ympäristövaikutusten arviointiohjelman. Ohjelmassa esitettiin akkutehtaiden toteuttamisvaihtoehtojen ja hankkeen toteuttamatta jättämisen mahdollisten ympäristövaikutusten arviointikeinoja. Arviointiohjelma on suunnitelma siitä, miten arviointi tullaan suorittamaan.

Vaasalaiset ja mustasaarelaiset ovat haaveilleet, että alue voisi olla yksi sähköautovalmistaja Teslan Gigafactoryistä, joissa valmistettaisiin sähköautojen litiumakkuja yhtiön tarpeisiin. Ensin tehtaalle tietysti pitäisi saada lupa.

Hankealue sijoittuu Vaasan kaupungin ja Mustasaaren kunnan alueelle. Alue sijaitsee valtatien 3:n läheisyydessä, Vaasan lentokentän ja rautatieyhteyden rajaamana noin 12 kilometriä Vaasan keskustasta kaakkoon.

Tehtaat tuottaisivat vuosittain yhteensä 300 000–800 000 akkua, joka vastaa energiakapasiteetiltaan 50–100 GWh:n edestä akkuihin varattavaa sähköenergiaa.

Vaasan kaupunginjohtaja Tomas Häyry sanoi tammikuussa Kauppalehden haastattelussa, että tehdasalueen on määrä olla rakennuslupavalmis kesään mennessä.

Ely-keskus katsoo eilen antamassaan lausunnossaan, että Vaasan seudun akkutehdashankkeeseen liittyvä arviointiohjelma täyttää ympäristövaikutusten arviointimenettelystä annetun asetuksen mukaiset sisällölliset vaatimukset.

Ely-keskuksen mukaan arviointiselostuksessa tulee kuitenkin nyt esitettyä tarkemmin tuoda esiin ja arvioida muun muassa liikennevaikutuksia, luontovaikutuksia, jäähdytysvesien saatavuuteen ja hulevesien käsittelyyn liittyviä mahdollisia ongelmia sekä akkutuotantoon liittyviä onnettomuusriskejä.

Päivitys 9.3.2018 kello 8.47: Muokattu otsikkoa kuvaamaan tarkemmin kirjoituksessa mainitun arviointiohjelman luonnetta.